‘હાય, આઈ. એમ મલ્હાર!’ ગુલાલે શેક હેન્ડ માટે હાથ લંબાવતાં એની સામે જોયું. સાવ સાદા બ્લ્યૂ જિન્સ અને બોટલ ગ્રીન ટી-શર્ટમાં સજ્જ મલ્હાર પરથી એની નજર હટી જ નહીં. આજ સુધી એ એને તસવીરમાં જ જોતી આવી હતી. આજે પહેલી વાર એ સદેહે એની સામે ઊભો હતો. એ સહેજ શ્યામ હતો પણ એનું વ્યક્તિત્વ આંજી દે તેવું હતું. એકદમ ઊંચો, મોટી આંખો, કસાયેલું શરીર, આછી આછી દાઢી અને બાંધી દો તો ચોટલો વળાઈ જાય એવા લાંબા હેર. ગુલાલને લાગ્યું પોતે ખોટી તૈયાર થવામાં આટલી બધી મહેનત કરતી હતી. આ છોકરો જો, જેવો છે એવો જ સામે આવી ગયો.